Geen SA vleis na NamibiëVleisprodukte vanuit Suid-Afrika is nie welkom in Namibië nie. Argieffoto (Foto: Peter Titmuss / Alamy) Die staatsveearts van Namibië het die naweek ŉ hernude, dringende kennisgewing uitgestuur wat opdrag gee dat geen lewende diere of vleisprodukte van Suid-Afrika dié land mag binnekom nie. Dit volg in die lig van die bek-en-klouseer-epidemie wat meer as ‘n jaar gelede buite die Suid-Afrikaanse beheergebied in Limpopo en KwaZulu-Natal uitgebreek het. Ses maande gelede het dit ook na ander provinsies soos Gauteng, Vrystaat, Noordwes en nou ook na Mpumalanga oorgespoel. Die jongste geval is verlede week 20 km oos van Pretoria aangeteken. James Faber, voorsitter van die Rooivleisprodusente-organisasie (RPO) het vir Maroela Media gesê die verbod geld al sedert Suid-Afrika sy bek-en-klouseervrye status in 2019 verloor het en dat dit hul bedryf baie seermaak. “Daar is baie beeste en veral kleinvee wat wag om na Namibië uitgevoer te word,” sê hy. Namibië en Botswana is die enigste twee lande in Afrika wat vleis oor feitlik die hele wêreld, insluitend na gesofistikeerde markte soos Europa mag uitvoer, maar dit is onderhewig aan streng voorsorgmaatreëls, soos dat ŉ bek-en-klouseervrye-sone gehandhaaf word. Namibië het ook ŉ veterinêre isolasiekordon wat ongeveer die boonste kwart van die land teen die suidelike deel beskerm en die vleisbedryf pas daar die rooi lyn soos ŉ kleinood op. Volgens die Namibiese owerhede is daar ŉ moontlikheid dat Suid-Afrikaanse produkte ŉ katastrofiese uitwerking op hierdie gesogte status kan hê. Gerhard Schutte, uitvoerende hoof van die RPO sê hy sou presies dieselfde gedoen het as hy in die Namibiërs se skoene was. “Die Namibiërs is veronderstel om alles te doen om hul status te beskerm.” Hy voorspel ook te midde van die huidige bek-en-klouseer krisis dat Suid-Afrika nie maklik binnekort sy vrye status sal terugkry nie. Die opdrag van die staatsveearts stel dit onomwonde dat alle voertuie deursoek moet word en maan die grensbeamptes “om asseblief wakker en oplettend te wees en doodseker te maak dat geen diere of dierlike produkte oor die grens met Suid-Afrika gebring word nie”.